
Élet a holtfában: kéreg alatt áttelelő ízeltlábú közösségek szerkezetének a tanulmányozása természetes erdőben

     Az erdők nagyon összetett ökológiai rendszerek, melyek az általuk nyújtott számos ökológiai szolgáltatás miatt nélkülözhetetlenek az emberiség számára. Az erdőt, mint ökoszisztémát, állandó dinamikus változás jellemez. Ezek a szukcessziós folyamatok a természetes erdőkben megfigyelhetők és monitorizálhatók. Az őserdők és természetes erdők ökológiai kutatása már nagyon régen zajlik, viszont még mindig rengeteg új és eddig nem ismert információ kerül publikálásra egy-egy kutatási munka elvégzése után. Ezek a mérsékelt égövön túlnyomó részt bükkösökben zajlanak.
    Jelen tanulmány célja álló holtfák kérge alatt áttelelő ízeltlábú közösségek felmérése egy Sepsibükszádhoz tartozó természetes erdőben, mely Románia természetes erdőalapjában is nyilván van tartva (Ordinul Nr. 3397/2012, Ordinului Nr. 2525/2016). A természet a legnagyobb tanítómesterünk, ezért is gondoltuk azt, hogy fontos a természetes folyamatok követése, hiszen megóvni csak azokat az értékeket tudjuk, amiket ismerünk.
    A mintavételezés a szintgörbékre merőlegesen zajlott, két vonalban, melyek egymáshoz képest közel párhuzamosan haladtak. Elsőként a völgyből-gerinc irányba, majd gerinc-völgy irányában, összesen 21 mintavételi ponttal, amiben 13 jegenyefenyő (Abies alba) és 8 bükk (Fagus silvatica) került. Az érintett álló holtfák 40x40 cm kéregfelülete alól került begyűjtésre minden ízeltlábú. A mintákat, melyek összesen 218 egyedet tartalmaztak, 70%-os etanol-oldatban tároltuk és laboratóriumban dolgoztuk fel sztereomikroszkóp segítségével, változatos határozókulcsok alkalmazásával.



